Kvinde gik flere gange til kommunen med mistanke om, at hendes eksmand misbrugte parrets to døtre seksuelt.

Ekskonen til den tiltalte mand i Rebild-sagen havde længe en mistanke om, at manden misbrugte parrets to døtre. Det kom frem i retten i Aalborg tirsdag, hvor kvinden var indkaldt for at fortælle om sit liv med den 56-årig sextiltalte mand. I en politirapport, som anklageren læste op fra, stod der blandt andet, at moren havde haft mistanke om, at manden havde misbrugt parrets ældste datter gennem mange år. - Siden hun var helt lille, har jeg haft en mistanke om, at hun blev misbrugt, lød morens forklaring til politiet. Ifølge pigen selv startede misbruget først, da hun var omkring fem år. I retten tirsdag var meldingen fra pigens mor dog lidt mere tvetydig. Flere gange svarede hun, at hun ikke havde haft mistanke om, at faren begik overgreb på børnene. - Jeg har aldrig set noget, der gjorde, at jeg fik mistanke om, at han misbrugte vores ældste datter. - De gik i bad sammen, og jeg synes ikke, det var naturligt. Men jeg har ikke tænkt noget i den retning, sagde hun. Hun fortalte også, at hun flere gange havde set dem ligge nøgne sammen under et tæppe. Alligevel valgte hun flere gange at gå til kommunen - blandt andet i 2007, hvor parret var blevet skilt. Her fortalte hun, om sin mistanken om, at parrets yngste datter var blevet misbrugt. I samme periode ville børnene ikke besøge deres far, og den ældste datter græd, men ville ikke fortælle hvorfor, forklarede moren. Hun fortalte også om en episode, hvor hun overraskede den 56-årige i en seng med en 15-16-årig pige. Ved en tidligere afhøring har kvinden forklaret, at pigen havde trusserne omkring knæet, og at manden befølte hende. I retten tirsdag kunne hun dog ikke huske, præcis hvad hun så, da hun gik ind i rummet. Under afhøringen fortalte kvinden også, om hvordan den tiltalte eksmand tvang hende til bondagesex og sex med andre mænd. Senere tirsdag kommer to personer fra kommunen i vidneskranken. De er de sidste vidner, inden der er procedure og dom senere i marts. /ritzau/